
VENDIM

Nr. 231, datë 13.4.2022
PËR KALIMIN NË PËRGJEGJËSI ADMINISTRIMI TË MINISTRISË SË KULTURËS TË PASURISË NR. 1/100, NË ZONËN KADASTRALE 8150, DHE REVOKIMIN E SË DREJTËS SË PRONËSISË BASHKISË TIRANË PËR KËTË PASURI 
Në mbështetje të nenit 100 të Kushtetutës, të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar; të shkronjës “a”, të nenit 8/a, të ligjit nr. 8744, datë 22.2.2001, “Për transferimin e pronave të paluajtshme të shtetit në njësitë e qeverisjes vendore”, të ndryshuar, me propozimin e ministrit të Kulturës, Këshilli i Ministrave
VENDOSI:

1. Kalimin në përgjegjësi administrimi të Ministrisë Kulturës të pasurisë nr. 1/100, në zonën kadastrale 8150, me sipërfaqe trualli 292.4 (dyqind e nëntëdhjetë e dy pikë katër) dhe me sipërfaqe ndërtesë 152 (njëqind e pesëdhjetë e dy) m2, dhe revokimin e së drejtës së pronësisë Bashkisë Tiranë për këtë pasuri, me qëllim zhvillimin e projektit “Për restaurimin, rikonstruksionin dhe rehabilitimin e hapësirave në Muzeun Kombëtar të Arteve të Bukura (Galeria e Arteve)”, sipas planrilevimit, që i bashkëlidhet këtij vendimi dhe është pjesë përbërëse e tij.

2. Prona me numër rendor 8 hiqet nga formulari dhe lidhja 1, që i bashkëlidhen vendimit nr. 780, datë 7.10.2020, të Këshillit të Ministrave, “Për transferimin në pronësi të Bashkisë Tiranë, të Njësisë Administrative Tiranë, të disa pronave”.

3. Ministrisë së Kulturës i ndalohet të ndryshojë destinacionin e përdorimit të pasurisë së përcaktuar në pikën 1, të këtij vendimi, ta tjetërsojë ose t’ua japë në përdorim të tretëve.

4. Ngarkohen Ministria e Kulturës, Bashkia Tiranë dhe Agjencia Shtetërore e Kadastrës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

